REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/105-17

29. maj 2017. godine

B e o g r a d

ZAPISNIK

16. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 29. MAJA 2017. GODINE

Sednica je počela u 11.30 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Vesović, Dragan Jovanović, Stefana Miladinović, Zoran Milekić, dr Vladimir Orlić, Ognjen Pantović, Snežana B. Petrović, Dalibor Radičević, Aleksandar Stevanović i Ivana Stojiljković.

Sednici je prisustvovala zamenik člana Odbora Ivana Nikolić (zamenik Jovice Jevtića).

Sednici nisu prisustvovali članovi Odbora: Jasmina Karanac, Nenad Konstantinović, Jovo Ostojić, Novica Tončev i Goran Ćirić, niti njihovi zamenici.

Sednici su prisustvovali iz Ministarstva, građevinarstva, saobraćaja i infrastrukture: Maja Matija Ristić, sekretar ministarstva, Đorđe Milić i Jovanka Atanacković, pomoćnici ministra, i Miodrag Poledica i Aleksandra Damnjanović, državni sekretari,

Odbor je jednoglasno u skladu sa predlogom predsednika Odbora usvojio sledeći:

D n e v n i r e d

1. Razmatranje Informacije o radu Ministarstva građevinarstva, saobraćaja i infrastrukture za period jul - septembar 2016. godine (broj 02-2889/16 od 16.11.2016.godine);
2. Razmatranje Informacije o radu Ministarstva građevinarstva, saobraćaja i infrastrukture, za period oktobar - decembar 2016. godine (broj 02-450/17 od 23.02.2017.godine);
3. Razmatranje Informacije o radu Ministarstva građevinarstva, saobraćaja i infrastrukture, za period januar - mart 2017. godine (broj 02-1462/17 od 23.05.2017. godine).

Pre prelaska na razmatranje utvrđenog dnevnog reda predsednik Odbora je predložila da se obavi zajednički pretres prve, druge i treće tačke dnevnog reda. Odbor je, jednoglasno prihvatio predlog.

Prva, druga i treća tačka dnevnog reda:

**- Razmatranje Informacije o radu Ministarstva građevinarstva, saobraćaja i infrastrukture za period jul - septembar 2016. godine;**

**- Razmatranje Informacije o radu Ministarstva građevinarstva, saobraćaja i infrastrukture, za period oktobar - decembar 2016. godine;**

**- Razmatranje Informacije o radu Ministarstva građevinarstva, saobraćaja i infrastrukture, za period januar - mart 2017. godine**

Državni sekretar Aleksandra Damnjanović je obrazložila narodnim poslanicima informacije za tri izveštajna perioda, sa opštim napomenama o radu Ministarstva za navedene periode i po zakonima iz njegove nadležnosti.

Istaknuto je da se trend rasta broja izdatih građevinskih dozvola nastavio. Prema zvaničnim podacima Republičkog zavoda za statistiku u martu mesecu ove godine je postignut najbolji rezultat za proteklih 11 godina, a to je 1491 izdata dozvola. Vreme potrebno za dobijanje svih akata u postupku objedinjene elektronske procedure se smanjilo, pre donošenja i usvajanja ovog zakona na dobijanje građevinske dozvole se čekalo 249 dana, a sada se dozvole izdaju u proseku za pet radnih dana. Na izdavanje lokacijskih uslova se čeka 11 dana. Najavljeno je i da će po programu o radu Ministavstva, koji je usvojila i Vlada Republike Srbije, biti predviđene izmene Zakona o planiranju i izgradnji koje će se uglavnom odnositi na unapređenja do kojih se došlo inoviranjem softverskih rešenja. Što se tiče Zakona o ozakonjenju objekata, prvi put su u Srbiji popisani svi objekti koji su izgrađeni bez građevinske dozvole. Popis je potpuno okončan na celoj teritoriji Republike Srbije, a do kraja meseca će se znati, i ono što je Ministarstvo tražilo od najvećeg broja opština, kategorizacija objekata koji će biti ozakonjeni. Najveći broj nezakonito izgrađenih objekata odnosi se na stambene objekte oko 48%. Naglašeno je da postoji akcija, pod kontrolom Ministasrtva, donošenja inspekcijskih rešenja građevinskih inspektora što je predhodni uslov za otpočinjanje postupka ozakonjenja. Očekuje se da će u naredne dve do tri godine najveći broj objekata iz ove kategorije biti ozakonjen.

Odlukom Vlade, a zbog lošeg rada Inženjerske komore Srbije, Ministarstvo je preuzelo određene nadležnosti i u tom smislu je do sada izdalo 250 ličnih licenci. Ono što je suština kada se radi o Inženjerskoj komori je izmena opštih akata, kako bi se redovno izabrani organi Inženjerske komore Srbije sastajali i donosili odluke, a radi se i na izradi predloga za izmene Statuta Inženjerske komore Srbije.

Ukazano je i na Zakon o konverziji uz naknadu, koji je u primeni, tako da su ostvareni određeni novčani prihodi od kojih polovina ide u Fond za restituciju, a polovina jedinicima lokalnih samouprava. Kada je prostorno i urbanističko planiranje u pitanju, doneto je dosta prostornih planova područja posebne namene. U narednom periodu pored centralnog registra planskih dokumenata koji funkcioniše i ima preko 600 planskih dokumenata, to je jedinstvena baza koja će privredi, građanima i svima zaineteresovanima omogućiti brz uvid u vezi sa planom gradnje na određenim katastarskim parcelama, radi se na uspostavljanju e-prostora koji će biti analogan ovom sistemu objedinjene e-procedure. Ministarstvo će biti predlagač Zakona o upisima u katastar i Zakona o nacionalnoj strukturi geoprostornih podataka sa krajnim ciljem da se po pojedinim prijavama javnih beležnika, sudova, i td. vreme upisa prava svojine i drugih srodnih prava skrati na rok do tri dana, što je značajno poboljšanje u odnosu na sadašnje stanje. Na kraju izlaganja, istaknuto je da je Zakon o stanovanju kao značajan i vrlo kompleksan u primeni za nepunih 6 meseci dao prve rezultate. Pokrenuta je obuka za profesionalne upravnike gde vlada veliko interesovanje na celoj teritoriji Republike Srbije - za sada je prijavljeno 750 polaznika.

U uvodnom izlaganju Miodrag Poledica, državni sekretar u Ministarstvu, je obrazložio deo izveštaja koji se odnosi na saobraćaj i na projekte u vezi saobraćajne infrastrukture. Naglašeno je da je na železničkoj infrastrukturi bilo najviše aktivnosti prošle godine. Ministarstvo je u decembru rezultiralo sa nekoliko bitnih efekata jednog reformskog procesa koji je trajao dve godine. U drugoj polovini prošle godine je formirana radna grupa Vlade koja je pregovarala sa sindikatima u železničkim preduzećima, a u skladu sa obavezama prema MMF u. Radna grupa je pregovarala oko smanjenja broja zaposlenih, oko zatvaranja neprofitabilnih pruga ili pruga koje već godinama nisu u eksploataciji. Treći najvažniji reformski korak je bio otvaranje železničkog tržišta. Nakon svih stastanaka i pregovora, koji su bili unutar Vlade, železnička preduzeća je napustilo 3146 zaposlenih čime je ispunjena obaveza koja je postojala prema MMF u za prošlu godinu. Cilj zatvaranja neprofitabilnih pruga i pruga koje decenijama nisu bile u eksploataciji bio je da kada se zatvore zemljište na kojima su se nalazile vrati državi, kako železnica ne bi imala troškove po pitanju gradskog građevinskog zemljišta ili raznih drugih poreza i nameta. Nakon obavljenih konsultacija sa lokalnim samoupravama, mali broj lokalnih samouprava je pokazao interes za upravaljanje železničkim saobraćajem na tim prugama. Zajedno sa Vladom i ,,Železnicom Srbije“ doneta je odluka da se zatvori železnički saobraćaj na 430km neprofitabilnih pruga, a na čijim delovima je nedostajalo dosta železničke infrastrukture. Zatim, u decembru prošle godine je doneta i druga odluka da se i ostalih 660 km pruge koje su bile u istom statusu formalno zatvore. Kad je reč o radu na otvaranju železničkog tržišta primenjene su obavezujuće evropske direktive i prilagođen ceo zakonodavni okvir, kao i podzakonska akta na osnovu Zakona o železnici. Prvi privatni domaći operater se pojavio 1. juna prošle godine i na taj način je ispunjena treća obaveza prema MMF u, pored smanjenja broja zaposlenih i zatvaranja neprofitabinih pruga otvareno je i železničko tržišta. Najveći izvor finansiranja infrastrukturnih projekata na železnici je ruski kredit. S tim u vezi, prošle godine u julu je započeta rekonstrukcija barske pruge od Resnika prema Valjevu dužine 77km, radovi će trajati do 15. jula ove godine, u letnjoj sezoni pruga će biti u funkciji, a od 1. septembra do 30. novembra će se završiti projekat. U novembru prošle godine je u Rigi potpisan ugovor o rekonstrukciji dela pruge na železničkom koridoru od Beograda do Budimpešte, prva deonica je ugovorena sa kineskim partnerima i odnosi se na deonicu Beograd-Stara Pazova dužine 34km, a radovi će početi u drugoj polovini 2017. godine. Kada je reč o železnici, drugi izvor finansiranja je kredit EBRD a u visini od 95 miliona evra. Realizacija prve komponente tog kredita je započeta u januaru ove godine, a odnosi se na rekontrukciju pruge od Rakovice do Resnika dužine 7,5km i vrednosti 23 miliona evra. Treći izvor finansiranja projekata na železnici je kredit EIB a, koji se odnosi na rekonstrukciju pruge na Koridoru 10, deonica Ćuprija-Paraćin i ta komponenta kredita je završena u februaru. Takođe, kada je reč o železničkoj infrastrukturi započeto je dosta projekata finansiranja iz pristupnih IPA fonda i investicionog fonda za Zapadni Balkan VBIF. Prošle godine je završeno ugovoranje elektrifikacije pruge od Niša do Dimitrovgrada, očekuje se da radovi počnu krajem ove godine. To je investicija od 84 miliona evra, 44 miliona dolazi iz bespovratnih sredstava a ostalih 40 miliona iz EIB a. Takođe, naglašeno je da se očekuje da će na Samitu premijera Zapadnog Balkana u Trstu biti odobrena i druga faza elektrifikacije pruge, prva faza se odnosila na građevinske radove.

U daljem izlaganju, istaknuto je da je u Republici Srbiji trenutno tj. u različitim fazama izgradnje 160km autoputeva na Koridoru 10 - krak od Niša do Bugarske i krak od Niša ka Makedonskoj granici. Prvi krak je dužine 86km sa 77% realizacije a ostalih 29km je u planu da se završi, dok je drugi krak dužine 74km sa stepenom realizacije 77% i nedostaje da se završi 26km. Što se tiče Koridora 11 od Beograda prema Požegi postoje tri aktivna gradilišta gde rade kineski partneri. Prvo gradilište od Uba do Obrenovca i od Lajkovca do Ljiga sa stepenom realizacije na tih 50km je oko 56%. Na delu Koridora 11 - deonici autoputa od Surčina do Obrenovca započeti su radovi 1. marta ove godine, a tome je predhodilo potpisivanje komercijalnog i finansijskog ugovora prošle godine u Rigi. Zatim, 1. marta ove godine započeti su radovi na trećoj deonici Koridora 11 dužine 17,6 km konkretno, most preko Save i Kolubare, koji će biti dužine skoro 2km. Kad je reč o ostalim projektima na koridorima, naglašeno je da su u februaru ove godine započeti pregovori za ugovaranje Borovskog koridora, Fruškogorskog koridora i dve preostale deonice na Koridoru 11, od Preljine do Požege i od Požege do Boljara gde je potpisan Memorandum sa kineskim partnerima. Ove godine je cilj da se revidira projektno-tehnička dokumentacija, koja je završena još 2007. godine, čime bi se moglo proveriti koliko projekata mora da se prilagodi novim pravilima i zakonima. Očekuje se da bi u novembru mogao da se potpiše komercijalni ugovor za deonicu puta od Preljine do Požege od 30,9km i za deonicu koja je najkompleksnija od Požege do Boljara od 107km.

Kad je u pitanju vazdušni saobraćaj, istaknuto je da je u toku koncesija za aerodrom ,,Nikola Tesla“, da će do 30. maja biti otvorene neobavezujuće ponude, što je prva faza koncesije, a druga faza će do 9. juna omogućiti izbor ili kvalifikacije za obavezujuće ponude, a zatim do 23. avgusta biće otvaranje tih obavezujućih ponuda. Finalni izbor koncesionara se očekuje 12. septembra, a do kraja godine potpisivanje ugovora sa koncesionarom. Što se tiče prometa putnika na aerodromu ,,Nikola Tesla“ prošle godine je bilo 4 924 000 putnika, a 2013. godine ih je bilo 3 500 000, dakle negde oko 40% više putnika. Aerodrom ,,Konstantin Veliki“ u Nišu je imao prošle godine 124 000 putnika, a 2013. godine 21 000 putnika. Na tom aerodromu su otvorene linije za Berlin, Milano, Dizeldorf, Bratislavu i Cirih, a pre toga za Bazel, Malme, Dortmund, Ajdhoven i Stokholm.

Kad je reč o vodnom saobraćaju ukazano je na nekoliko projektnih aktivnosti, koje su odrađene u drugoj polovini prošle godine. Najveći izvor finansiranja su EIB ini fondovi, a cilj je da se svi kritični sektori na Dunavu neutrališu i da se dobije profil rečnog korita koji dozvoljava transport velikih brodova. U septembru se očekuje da se na šest kritičnih sektora na Dunavu od Bačke Palanke prema Beogradu započnu radovi u vrednosti od 14 miliona evra, a uskoro započinju radovi na Savi u mestu Kamičak kod Šapca. Kada se radi o vađenju nemačke potonule flote iz Drugog svetskog rata predstavnik Ministasrtva je obrazložio da se traže partneri. Napravljeni su dobri kontakti sa UNDP om i sa nemačkom ambasadom da se kod Prahova izvadi potonula flota, koja ima dosta neispitanih objekata i ubojitih sredstava. Most Ljubovija-Bratunac je projekat na kojem se u prošloj godini najviše uradilo, stopa fizičke realizacije je 72%. Ministarstvo je investitor na tom projektu, a rok za završetak je septembar ove godine. Naglašeno je da je bilo otežavajućih okolnosti zbog nepovoljnih vremenskih uslova od decembra do januara. Sredstva za drumsko-železnički most u Novom Sadu su obezbeđena u budžetu Republike Srbije, transfer sredstava sa pozicije Ministarstva prema pokrajini, završetak radova se očekuje u novembru ove godine. Na kraju izlaganja pomenuto je proširenje graničnog prelaza Batrovci koje je započeto u februaru ove godine, a završetak je planiran za septembar, u smeru od Srbije prema Hrvatskoj radi se veliki robno-carinski terminal sa dodatnih 6 saobraćajnih traka za putnički saobraćaj.

U nastavku izlaganja Maja Matija Ristić, sekretar Ministarstva, je istakla da je stepen izvršenja budžeta za prošlu godinu 94,15%, a da je budžet Ministarstva bio nešto malo manji od 32 500 000 000 dinara. Ove godine Ministarstvo finansija prvi put uvodi i projektne zajmove. Korisnici projektnih zajmova, odnosno međunarodnih ugovora, su uglavnom javna preduzeća, kao što su „Koridori Srbije“ i „Železnice Srbije“ ad sa stepenom izvršenja od 30%, i budžetom nešto malo manjim od 75 milijardi dinara, od toga 41 307 000 000 su projektni zajmovi, koji se prate kroz obračunske naloge prema Upravi za javni dug, a ostalo su subvencije. Trenutno je stepen izvršenja budžeta 26%. Izveštaj Državne revizorske kuće za kontrolni period 2015. godine bio je bez ijedne preporuke što znači da je sistem finansijskog upravljanja i kontrole u Ministarstvu prema izveštaju zakonski svrsishodan i ekonomski opravdan. Na kraju je istaknuto da je u Ministarstvu sistem finansijskog upravljanja i kontrole potpuno integrisan, utvrđena je strategija i akcioni plan. Ministarstvo je pohvaljeno od strane SIGMA projekta, koji prosleđuje izveštaj Evropskoj komisiji.

U diskusiji, koja je usledila pohvaljeni su iscrpni izveštaji i postavljeno pitanje u vezi problema sa divljim prevoznicima, naročito taksistima, koji ugrožavaju egzistenciju regularnim prevoznicima. Naglašeno je da je veći broj velikih gradova uradilo projekte privatno-javnog partnerstva za lokalni prevoz i da više od 70 gradova i opština ima te projekte. Međutim, na terenu imamo nelojalnu konkurenciju, divlji taksisti, a mali broj inspektora pa je porebno uvesti nekakvu sistemsku kontrolu. Kada je reč o rekonstrukciji državnih puteva neophodno je radi praćenja radova i uvida napraviti detaljan tabelarni prikaz, kao što je urađeno za koridore. Konkretno je zatražen odgovor šta se dešava na terenu kada su u pitanju projekat puta Topola-Kragujevac i Moravski koridor.

Predstavnik Ministarstva je u odgovoru na pitanje naglasio da je pojava divljih prevoznika rasprostranjena, ali da Ministarstvo uvek može da pošalje vanrednu inpekcijsku kontrolu ukoliko postoji konkretan zahtev za to. Ministarstvo će dostaviti dopunu iveštaja u vezi rehabilitacije državnih puteva u dužini od oko 1100km za koje su ratifikovani krediti u junu 2014. godine. Naglašeno je da zbog nepovoljnih vremenskih uslova t.j poplava postoje zakašnjenja u realizaciji navedenih kredita oko godinu dana, jer se morao izvršiti reprogram svih deonica. U 2014. godini je odlučeno da se pokrene hitna sanacija poplavljenih puteva i definisano je deset deonica u dužini od 192km, koje su završene u prvom kvartalu ove godine. Ove godine se radi projektnotehnička dokumentacija za 150km novih državnih puteva – drugi paket, koji će se rahabilitovati u narednom periodu. Krediti EIB i EBRD ističu u junu iduće godine, i moraće da se traži njihovo produženje da bi se završio ceo program obnove koji je predviđen. Dodatna otežavajuća okolnost, pored poplava je bio način finansiranja i to kako za Ministarstvo i za JP upravljača puteva Srbije, tako i za domaće izvođače. Za domaće putarske kompanije je taj način finansiranja bio novitet jer je bilo potrebno uraditi projektnotehničku dokumentaciju, rešiti planski osnov i imovinu tih puteva i na kraju izvoditi radove. Izvođenje radova je mali deo tog projektnog ciklusa, mnogo vremena je izgubljeno na rešavanju imovinsko-pravnih odnosa. Sada je uhodana procedura i biće brže.

Predstavnik Ministarstva je u cilju pojašnjenja ukazala da se radi i na izmeni Zakona o javnim putevima, jer je član 59. Zakona koji se odnosi na rehabilitaciju bio često vrlo sporan u primeni. Ministarstvo se zajedno sa JP „Putevima Srbije“ trudi da pronađe način da ono što se ,,de facto“ koristi preraste u ,,de jure“ i da se to na neki način proglasi javnom svojinom Republike Srbije. Postoje veliki problemi upravo zbog nemogućnosti da se dokaže odgovarajuće pravo nad tim putevima, jer su to putevi koji su negde možda i građeni sa građevinskom dozvolom, ali nemaju upotrebnu dozvolu, ili nemaju dozvolu, ili nemaju rešenu imovinu tako da se sistemski radi na rešavanju ovog problema.

Moravski koridor je jedan od nekoliko novijih koridora koji su prioritet, deonica od Pojata do Preljine je dužine od 110 km i ima tri deonice: Pojate-Kruševac, Kruševac-Adrani i Adrani-Preljina. Ova srednja deonica je najkritičnija. Dobro je odrađena projektnotehnička dokumentacija za prvu i za treću deonicu, koju su zajedno radili Institut za puteve i Saobraćajni institut CIP. Međutim, srednja deonica je najspornija zbog promene vodotokova, konkretno zbog promene toka Zapadne Morave i zbog poplava koje su bile 2014. godine. Novi standardi su stupili na snagu i posebno mora da se uradi regulacija rečnih korita. Iz tog razloga institut „Jaroslav Černi“ je za Ministarstvo prošle godine uradio jednu hidrološku studiju, koja je u januaru mesecu usvojena, a rezultati studije su pokazali da će morati da se menja planski osnov koji predhodi izradi projektnotehničke dokumentacije. To je dosta složen projekat i po pitanju finansiranja (investicija oko 650 miliona evra). U februaru mesecu je na nivou Vlade formirana radna grupa koja je ušla u pregovore sa američkom turskom kompanijom i pregovori su još uvek u toku.

U diskusiji su učestvovali narodni poslanici: Dragan Jovanović i Dragan Vesović.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period jul - septembar 2016. godine i odlučio većinom glasova (10 za, 2 nije glasalo) da je prihvati.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period oktobar - decembar 2016. godine i odlučio većinom glasova (10 za, 2 nije glasalo) da je prihvati.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period januar - mart 2017. godine i odlučio većinom glasova (10 za, 2 nije glasalo) da je prihvati.

\*

\* \*

Na sednici Odbora vođen je tonski zapis.

Sednica je zaključena u 12.30 časova.

SEKRETAR ODBORA PREDSEDNIK ODBORA

Biljana Ilić Katarina Rakić